《水上清风覆以乔木》
宋代·孔武仲

乔木张帷幄，小溪环佩声。
清风复飒然，三者固难并。
而我兼得复，世俗亦不争。
逍遥万虑废，俯仰一身轻。
豁若发醯鸡，悟然虚白生。
万里涉山川，三伏值炎蒸。
赤日正流天，篮舆须驻行。
波明金沙露，渡仄画舫横。
上飘以淅淅，下溅以泠泠。
中有翠影浮，蓊蔚如画屏。
顷刻谐我意，翛然已忘形。
濯足临潺湲，披襟望青冥。
山中真可乐，世路空营营。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举复弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。